**Verķumāte**

Ludziņa/viencēliens partiotisks traģikomedejistisks farss 5.ainās pēc rakstnieka Jāņa Valka grāmatas “Verķumāte” motīviem, speciāli 3x3 teātrim Rucavā.

Darbība notiek mūsdienās Verķu mājas sētā.

Darbojas:

Verķumāte

Mājas gariņš

Dieviņš

Zmejs Garīničs ar trim galvām: 1.galva; 2.galva; 3.galva (runā lauzītā latviešu valodā)

Lakstīgala skaistidziedātāja

Velis

Un citi parapasauliķi

1.aina

(*Verķu mājas pagalms. Mājas gariņš knosās, mokās un lokās, pakaļu gaisā izslējis. Viņš ir iesprūdis starp durvju apakšu un lieveni. Galva šajā pusē, pret skatītaju zāli*.)

**Mājas gariņš** *(izmisīgi sauc*): Pa-lī-gā! Mīļais Dievs, nu tak palīdzi! Pa-lī-gā!

(*Uz skatuves itin naski, taču visai uztraucies, parādās Dieviņš un, ieraudzījis Mājas gariņa pakaļu, uzrunā to, ko nu ierauga*.)

**Dieviņš**: Kas tu tāds esi? Ko bļausties tik nepiedienīgā pozā?

**Mājas gariņš** (*spirinās un mēģina atbrīvoties, bet netiek ārā*): Es! Es tas esmu! Palīdzi tikt ārā! Esmu savietis! Ja tu redzētu mani no vaiga, tad uzreiz atpazītu.

**Dieviņš** (*piegājis tuvu klāt, novērtē situāciju*): Mjā, no vaigiem šajā pusē tevi atpazīt ir tā visai pagrūti...

**Mājas gariņš**: Dieviņ, mīļais, palīdzi tikt laukā, esmu iesprūdis galīgi un bezcerīgi jeb pareizāk - iesprūdis bezgalīgā bezcerībā.

**Dieviņš**: Kā tu teici? Kas tu esi pēc vārda?

**Mājas gariņš** (*vaimanādams*): Gariņš, Mājas gariņš! Mūžīgais Verķu māju gariņš!

**Dieviņš**: Ak, Dievs, proti, es pats! Ko tad uzreiz neteici!? (*Steidzas atbrīvot iesprūdušo. Velk aiz kājām.*) Nu! Nāc ārā!

**Mājas gariņš**: Au! Nenoplēs ausis!

**Dieviņš**: Es tavas ausis nemaz neaiztieku.

**Mājas gariņš**: Jā, bet tās ir aizķērušās aiz durvjapakašas.

**Dieviņš**: Labi, labi. (*Atlaiž Gariņu*.) Tad mēģināsim otrādi. Es tevi stumšu uz priekšu. (*Stumj*.)

**Mājas gariņš**: AAAA! Pleci, pleci! Ka tevi jods! (*Pauze*) Piedod, nelabo piesaukt šoreiz laikam nebija piedienīgi.

(*Dieviņš smagi nopūšas*.)

**Dieviņš**: Neņem galvā, ne to vien gadsimtu gaitā esmu dzirdējis.

**Mājas gariņš** (*sakaunējies mēģina virzīt sarunu citā plāksnē*): ... redzi, durvis ir aizslēgtas. Agrāk, Verķiene durvis turēja plaši atvērtas, bet kopš sākās bandītu laiki, arvien noslēdz, bet pa nakti vēl aizbultē un uzliek ķēdi.

(*Tikmēr Dieviņš, pārstājis stīvēties, izņem no kabatas mobilo telefonu*.)

**Dieviņš:** Pag’ mēģināšu tev līdzēt citādāk.

(*Dieviņš brīdi gaida savienojumu*.)

**Dieviņš**: Verķien? Te Dieviņš. Vari runāt? Ko? Pie skaipa? Nē, nē, es neesmu ofisā. (*pauze*) I Phone? Mīļā Verķumāt, man ir veca Tišiba, ko pirms desmit gadiem man ieprezentēja Godzila. Pati saproti, ka šim verķim nekādu īpašu fīču nava. Tagad esmu tavā durvju priekšā. Te sīkais garelis ir iesprūdis starp lieveni un durvju apakšu. Durvis aizslēgtas un es šamo nevaru nedz izdabūt ārā, nedz iestumt iekšā. Teci mudīgi šurpām! (*pauze*) Jau mēģināju. Nekādīgi. (*pauze*) Aha. Gaidam. Labi, labi... (*Atslēdz telefonu. Mājas gariņam*.) Pacieties draudziņ, tūlīt Verķiene būs klāt ar atslēgām. Kā tu šitā varēji iestrēgt?

**Mājas gariņš**: Trakoti mājās gribējās. Biju uz brīdi drusku izbraucis, tā teikt, piepelnīties. Tai-zemē palikās vēsi un neomolīgi, atcerējos Verķu mājas aizkrāsni un arvien patīkamo siltumu... biju tā sailgojies... Bet Vērķiene aizlikusies uz Čūsku purvu. Tā nu mēģināju saviem spēkiem iekļūt pa durvjapakšu, bet izrādās, ka mājās pat sienas nepalīdz, kur nu vēl šķirbas.

**Dieviņš**: Ko ta šī purvā meklē?

**Mājas gariņš**: Šī jau neko, purvaiņi paši viņu uzmeklēja. Vakar šurp bija līšus atlīdusi Zalkšu karaļa pirmā sieva un žēlojās, ka purvā esot iemeties kaut kāds nelabs vīruss. Akaču slīkoņi tur mokās ar klepu, kāsē, šņaukājās, piedevām vēl sirgst ar caureju un, kas ir vissbriesmīgākais – tā visa rezultātā nemaksā nodokļus un neaizpilda deklarācijas. Tad nu saimniece aizlikās viņus dzirdīt ar pelašķiem un citām sev vien zināmām zālītēm. Vai nu man tev jāstāsta? Ja kāds jasadakterē, tad Verķiene mierā neliksies, kamēr mošķim veselība atkal nebūs vietā un deklarācijas iesniegtas. (*Apvainoti.*) Bet mājinieki pēc gara ceļa nostaigājušies, lai sprūsdami sprūst un mokās nost, par tiem bēda maza.

**Dieviņš**: Pacieties, pacieties, tūlīt pati būs klāt. Verķiene saviešus, īpaši jau labiešus, nekad nelaimē nepamet.

**Mājas gariņš** (*nopūšas*): No tavas mutes tavā ausī...

(*Uz skatuves tusnīdams uzvelkās Zmejs Garīničs*.)

**ZG 1.galva**: UUU, kā man šodien galva sāp!

**ZG 2.galva**: Vakar mazāk dzert vajadzēja.

(*ZG 3. galva, kas guļ, trauksmainā miegā ievaidās*.)

**ZG 1.galva**: Es mirstu nost!

**ZG 2.galva**: Nebļauj, neredzi, ka trešā atlūzusi. Esam jau klāt, tūlīt Verķiene tev iedos kādas drapes pret paģirām.

**ZG 1.galva**: Nahren man tās drapes. Man tikai pāris aliņus vajaga.

**ZG 2.galva**: Aha, un tad tu atkal aiziesi pie Zaļā dziļajā zapojā. Nekā nebija. Es Zeļonijam Zmejam nekāds ienaidnieks neesmu, bet draugs, bralīt, arī ne.

**ZG 1.galva**: A ko tev Zeļonijs nodarījis? (*Uzstajīgi, spītīgi un skaļi*.) Zeļonijs ir mans koriš.

**ZG 2.galva**: (*pirmajam*): Aizveries!

**ZG 3.galva** (*runā pa miegam*): Māmuļa, mīļā māmuļa Veķtjuša...

**Dieviņš** (*ieraudzījis,ka Zmejs Garīničs tuvojas*): Garīničs nāk, diez, ko tam atkal vajag.

**Mājas gariņš**: Garīničs? Neraža. Viņš vienmēr nāk nelaikā. Akurāt tad, kad esmu iekūlies krīzē.

**Dieviņš**: Nespļauj Dievam, proti, man acīs. Nekādā krīzē tu neesi. Tāda maza iesprūšana ir tīrais veiksmes stāsts, salīdzinot ar to krīzi, kas notiekās viņās mājās aiz trejdeviņām zemēm.

**Mājas gariņš**: Kurās mājās?

**Dieviņš:** Kijevā pie Dobriņa Ņikitiča. Reiz Dobriņa Garīničam jau sadeva kārtīgi pa asti un tad daudzgalvis labu laiku likās mierā. Bet zmeji ir un paliek zmeji. Tagad tur plosās Garīniča jaunākā brāļa dēls. Neiet Dobriņam viegli, nepavisam neiet.

(*Zmejs pienācis pie Verķu mājas durvīm*.)

**ZG 2.galva**: Sveiks, božeņka. Kā klājas jūsmājas?

**Dieviņš** (*atbild nelabprāt*): Sveiks, sveiks.

**ZG 1.galva**: Kas tā par pakaļu? (*Pēta Mājas gariņa pēcpusi*.) Ej, kam tā pieder?

**Mājas gariņš**: Kas tev par daļu? Kā gribu, tā atpūšos.

**ZG 1.galva**: O! Runājoša pakaļa. Ņi čevo sebe.

**Dieviņš**: Viņš ir tikai drusku iesprūdis. Gaidam Verķumāti.

**ZG 1.galva**: Kur tad pati?

**Dieviņš** (*strupi*): Jau nāk. Drīz būs te.

2.aina

*Verķumāte cauri skatītāju zālei iet uz skatuvi – savas mājas pagalmu. Viņai blakus tek Lakstīgala skaistidziedātāja*.

**Lakstīgala skaistidziedātāja** (*dzied, līdz abas nonāk līdz skatuves malai*):

Skaisti dziedi, lakstīgala,

Rīgas torņa galiņā (i).

Skaisti dziedi, lakstīgala,

Rīgas torņa galiņā (i).

Es tev lūdzu, lakstīgala,  
Nāc man līdzi uz Vidzemi.  
  
Nāc man līdzi uz Vidzemi,  
Dzied` ābeļu dārziņā(i).

Ja tu skaisti nedziedāsi... (*pēkšņi apklust, sērīgi*) Tālāk nudien nevaru. Šis fatālais dziesmas nobeigums mani dzen izmisumā.

**Verķumāte:** Neskumsti, Lakstīgal. Skaista dziesma un skaisti vārdi. Ņem, kā saka, līdz pašam dziļumam, vai sirds pa muti kāpj arā.

**Lakstīgala skaistidziedātāja:** Bet, ja nu dziedādama piesaucu nelaimi un mani vanags patiesi apēd pa vienai (i) spalviņai? Ko tad?

**Verķumāte:** Ūja, ūja. Tu tak dziedi nevis ķērc. Ja tu būtu vārna, tad varētu baidīties.

**Lakstīgala skaistidziedātāja** (*ieraudzījusi Zmeju Garīniču Verķumājas sētā, uztraukusies*): Raug, tur jau viņš ir! Tavā sētā! Un pie tam ar trim galvām! Kā izpletīs spārnus, kā savicinās, kā metīsies man virsū... Mīļo Verķumāt, man ir bail.

**Verķumāte:** Nomierinies. Tas nav nekāds vanags, bet vecs un pa daļai nodzēries zmejs. Tiesa, tam maitam, ja vienu galvu nocērtot, tad trīs jaunas vietā izaugot. Bet tu nebaidies, sēdi manā rožu dārziņā, pin kroni un klusi dziedi „Rai tai rīdi rallalā”.

**Lakstīgala skaistidziedātāja**: Labi. Bet tu mani vienalga viņam neatdod, pat ja es nedziedu varen skaisti, labi?

**Verķumāte**: Protams, ka neatdošu. Ne par kādu naudu neatdošu.

(*Lakstīgala skaistidziedātāja klusītēm aizlavās līdz rožu krūmam skatuves vienā pusē un galvu nodūrusi pin kroni*.)

3.aina

**Verķumāte** (*pie namdurvīm pienākusi*): Sveiki, pasaules klaidoņi!

**ZG 2.galva:** (*apskaities*) Es un manas galvas neesam nekādi klaidoņi. Es esmu dzimis Šai-zemē. Tas nekas, ka esmu nepilsonis, par to man ir visas tiesības...

**Verķumāte:** Liecies mierā, es to sacīju savam Mājas gariņam.

**Mājas gariņš:** Piedod, mīļā Verķumāt! Tas bija Besis Papūtalis, kas man galvu sajauca. Šis stastīja, ka Tai-zemē esot visādi labumi un dažādus sociālos pabalstus tur pa velti dalot. Īstenībā Laprekūni un Krūmu Laumiņas nemaz nav tādas muļķes, lai šķiestos pa labi un pa kreisi. Viss viņu zemes budžets pa speciāliem zelta podiem sadalīts un, ja gribi ko saņemt par velti, tad jāmeklē tas varavīksnes gals, kas zemē ieduras. Bet bez labas ģeografiskās kartes un pazīšanās, to nemaz nevar atrast.

(*Verķumāte pieiet pie durvīm, atslēdz tās, bet durvis vaļā neveras. Verķumāte tās mēģina atvērt, bet iesprūdušā galva to neļauj*.)

**Mājas gariņš** (*žēlabaini*): Uzmanīgāk! Tu žmiedz man ciet rīkli!

**Verķumāte:** Tā, tā, tā. Mīlīt, tu esi iesprūdinājies tā, ka ne uz priekšu, ne atpakaļ. Laikam būs jacērt durvis gabalos, citādi mēs tevi diezin vai varēsim atbrīvot.

**Dieviņš:** Žēl, tāda laba ozolkoka duravas. Vēl vecā Verķa darinājums. Gabalos saskaldīt būtu liela skāde.

**ZG 2.galva:** Palaid mani. Es tam ķēmam iepūtīšu pakaļā uguni un tad viņš pats izšausies laukā kā raķete.

**Mājas gariņš:** Nēēē! Tikai ne to!

**Verķumate:** (*Zmejam Garīničam*) Bez vardarbības! (*Dieviņam*.) Šāds gadījums manā praksē ir pirmo reizi. Jāieguglē internetā, ko iesākt ar durvjapakšā iesprūdušiem gariem. Varbūt veblapā Spokiem.lv būs atrodams kāds labs padoms. (*Izvelk no paltraku apakašas I podu un sāk spaidīt pogas.*)

**ZG 1.galva:** Paklau, Verķien, pirms tu sāc guglēt, varbūt tu man varētu iedot kā skāba, kā sālīta, šodien dikti smagadūša un trakoti spiež deniņos, itin kā ērkšķu kronis būtu ap pieri apspīlēts.

**Verķumāte**: (*Savā I podā iegrimusi*). Ērkšķi... ja tev vajag ērkšķus, tad pameklē rožu krūmā.

(*Zmejs Garīničs dodas pie ērkšķu krūma, kur Lakstīgala skaistidziedātāja pin savu kroni*.)

**Dieviņš** (*blenž I podā Verķumatei pār plecu*): Vai tur tiešām var atrast itin visu?

**Mājas gariņš**: Ai, cik skaudri laiki tēvu zemītē...

4.aina

*Zmejs Grīničs, pienācis pie rožu krūma, ierauga Lakstīgalu skaistidziedātāju.*

**ZG 2.galva**: He, he, he. Meitenīt, meitenīt, tavai mammai znotu nevajag?

**Lakstīgala skaistidziedātāja** (*iztrūkusies un pagalam nobijusies*): Ko tu gribi, trejgalvaini? Nenāc man klāt!

**ZG 2.galva:** Mīļumiņ, neesi nu tik nelaipna. Ja būsi mīļa pret mani, tad es būšu mīļš pret tevi.

**Lakstīgala skaistidziedātāja**:

Vai, Dieviņi, vai, Dieviņi,  
Netiklītis mani prec.  
Kur nu iešu, kur palikšu,  
Kur mūžiņu nodzīvošu?

**ZG 3.galva** (*pamodies, ierauga Lakstīgalu skaistidziedātāju*):Opā! Kāds smukumiņš! Es ceru, ka neko neesmu nogulējis.

**ZG 1.galva:** Skaistulīt, nāc nu šu. Mēs tevi sabučosim pa trim. (*iekārē dveš*) Mums ir tik karsta elpa.

**Lakstīgala skaistidziedātāja**: Man māmiņa piesacīja: „Meitiņ, veci nebučo.” (*skumji*) bet Vec’s ne saukts, ne aicināts ar visu tīni jau šeit...

(*Zmejs Garīničs draudīgi tuvojas Lakstīgalai skaistidziedātājai. Lakstīgala grib bēgt, bet Zmejs to saķer aiz rokas*.)

**ZG 3.galva:** Saulīt, ko tu tur gauduļo, labāk uzraujam kādu častušku.

**Lakstīgala skaistidziedātāja** (*izmisusi*):

Melna veļu laiva nakti brauc,  
Zaļas veļu aires rakstā klaudz -  
Daudz, daudz, vēl daudz . . .

Veļu māte mani sauc…

(*Pie rožu krūma piesteidzas Velis*.)

**Velis**: Vai sauci? (*Zmejam*) Tūlīt laid vaļā meiteni!

(*Zmejs palaiž vaļā Lakstīgalu un pagriežas pret Veli. Nopēta viņu no galvas līdz kājām*.)

**Velis**: Veļu māte neesmu, bet esmu galvenais Velis, visu veļu komandieris. (*Lepni*.) Nupat slīdēju šeitan garām ar savu laivu floti.

**Zmejs Garīčs** (*visas trīs galvas korī, izsmējīgi*): Ha! Ha! Ha! Komandieris! Laivu flote! Tās divas sprāgoņu tupeles tu sauc par floti. (*Smejās vēderu turēdams*). Da, es tevi ar vienu pūtienu...

**Velis** (*Lakstīgalai skaistidziedātājai tā, lai Zmejs nedzird*): Fiksi mūc pie Verķumātes. (*Zmejam*). Paklau tu, čūsli ar trim stulbām bezsmadzeņu galvām, impērisku domāšanu un visatļautības piešprici. Tu mani tāpat vairs nonāvēt nevari, jo es jau esmu beigts. Tā ka man no tevis nav bail ne tik, cik melns aiz naga.

**ZG 1.galva** (*noskaities*): Ak, tu pelēkais miglas pikuci.. tu vēl leksi man uz auguma?!

**ZG 2.galva** (*noskaities*): Mums, visuvarenajam Zmejam Garīničam!? Ha, nomirt šis nevarot.

**ZG 3.galva** (*noskaities*): Mēs – Zmejs Garīničs tevi, Velīt, nāvēt netaisamies. Tu dzīvosi. Bet tu dzīvosi mūžīgās mokās. Mēs tevi iespundēsim Verķumammas veļmašīnā.

**ZG 1.galva:** Un ieslēgsim atmiekšķēšanās režīmā!

**ZG 2.galva**: Un pēc tam ieslēgsim centafūgu!

**ZG 3.galva**: Uz 2000 apgriezieniem minūtē!

**ZG 1.galva:** Un tā dienu no dienas gadsimtiem ilgi!

5.aina

*Pa to laiku Lakstīgala skaistidziedātāja ir aizmukusi no Zmeja Garīniča pie Verķumātes.*

**Lakstīgala skaistidziedātāja**: Vai manu dieniņ, vai manu dieniņ! Tas spārnotais briesmonis ir pavisam aptracis. Viņš man uzmacās, bučot gribēja, tagad galveno Veli taisās spīdzināt un šaustīt mūžu mūžos.

(*Pienāk Zmejs Garīničs aiz apkakles sev līdzi vilkdams Veli.)*

**ZG 2.galva**: Verķien, rādi, kur tev ir vešūzis, man vajag veļmašīnu.

**Verķumāte**: Ko tu te visus komandē? Ne tava sēta, ne tavs vešūzis, par veļmašīnu nemaz nerunājot.

**Dieviņš**: Garīnič, nav smuki svešā sētā uzmesties par saimnieku, meitām uzbāzties un vēl svešus veļus velēt.

**ZG 1.galva**: (*Saķer Dieviņu aiz krekla priekšas, pievelk sev klāt, ieblenž acīs un nogrūž sēdus.*) Paklusē bārdaini, ar tevi neviens nerunā. Un saki paldies, ka es ar veciem un nevarīgiem invalīdiem nekrāmējos.

**Verķumāte:** Ak, šitā gan. Nu, pagaidi. Es sūdzēšos NATMO. (*Paceļ I podu un pagriež pret Zmeju.*) Man atliek tikai nospiest šo pogu numur pieci un NATMO spēki šo pašu baltu brīdi būs klāt.

**ZG 3.galva:** NATMO? Tu man kar uz ausīm dēles? Tāds māžs nemaz neeksistē.

**Verķumāte:** Tas nav nekāds māžs, bet gan Neatkarīgo transatlantisko mošķu organizācija, kurā apvienojušies visas pasaules progresīvi demokrātiskie parapasauliķi. NATMO ģenerālsekretārs misters Poltergeists jau sen tevi vēro.

**ZG 2.galva**: Oj, kā nobiedēji. Tu un tavs misters ir tādi paši ņergas, kā tas tur. (*Norāda uz Mājas gariņu, kas vēl joprojām iesprūdis starp durvjapakšu un slieksni. Ņirgājoties*.) Mājas gariņš... absolūti un galīgi garā vājais. Jūs visi tādi esat. Un tāpat kā šamais, jūs visi kopā ar savu NATMO tūlīt gulēsiet manā priekšā uz vēdera.

**Zmejs Garīničs** (*visas trīs galvas korī pavēlošā tonī*): Uz ceļiem!!

(*Mājas gariņš, nespēdams pārciest pazemojumu, ar joni raujas laukā no durvjapakšas. Viena auss viņam noplīst, no brūces tek asinis, bet tas viņu neaptur. Noasiņojis, bet lepns viņš stāv Zmeja priekšā*.)

**Mājas gariņš:** Es mūžam neviena priekšā uz vēdera negulēšu! Es neesmu nekāds garā vājais un ņerga, bet esmu visstiprākais, visgarākais un visgarīgākais gars, kāds vien parapasaulē sastopams! Es esmu MĀJAS GARS!

(*Dieviņš pieceļas un nostājas viņam blakus*.)

**Dieviņš:** Un Dievs, puis’, stāvēs tev klāt.

**Velis:** Un es arī. (*Nostājas abiem blakus*).

(*Atkarībā no tā, cik aktieriem vajag lomas, te vēl var piebiedroties daudz un dažādi mošķi, arī citvalstnieki, piemēram, troļi, nāras, dažādi džini ar pudelēm utt. Zmejs Garīničs, jusdams ka labi nebūs, atmuguriski atkāpjas uz aizkulisēm*.)

**Zmejs Garīničs** (*dusmīgi noburkšķ*):Es jums vēl parādīšu, kur vēži ziemo.

**Lakstīgala skaistidziedātāja** (*sākumā bikli un bailīgi, tad skaļi un apņēmīgi*):

Lai latvju saule nenoriet, nekad, nekad!

Lai latvju zobens nesarūs, nekad, nekad!

(*Lakstīgalas dziesmai pievienojas arī citi Verķu mājas parapasauliķi*.)

Lai latvju saule nenoriet, lai latvju zobens nesarūs

Nekad, nekad, nekad, nekad, nekad!

Priekškars.